
PATVIRTINTA
Kretingos rajono savivaldybės administracijos
direktoriaus 2026 m. gegužės      d. įsakymu
Nr. A1-

KRETINGOS RAJONO SAVIVALDYBĖS ADMINISTRACIJOS TEISĖS IR CIVILINĖS METRIKACIJOS SKYRIAUS NUOSTATAI

I SKYRIUS
BENDROSIOS NUOSTATOS

1.	Kretingos rajono savivaldybės administracijos Teisės ir civilinės metrikacijos skyriaus nuostatai (toliau – Nuostatai) reglamentuoja Kretingos rajono savivaldybės (toliau – Savivaldybė) administracijos Teisės ir civilinės metrikacijos skyriaus (toliau – Skyrius) uždavinius, funkcijas, teises ir pareigas, veiklos organizavimą, veiklos kontrolę ir atsakomybę.
2.	Skyrius yra Savivaldybės administracijos struktūrinis padalinys ir finansuojamas iš Savivaldybės biudžeto ir kitų įstatymuose nustatytų lėšų.
3.	Skyrius savo veikloje vadovaujasi Lietuvos Respublikos Konstitucija, Vietos savivaldos, Valstybės tarnybos, Viešojo administravimo, Viešųjų pirkimų bei kitais įstatymais, Lietuvos Respublikos Vyriausybės nutarimais, Teisingumo ministerijos bei kitų valstybės institucijų teisės aktais, kitais norminiais teisės aktais, Kretingos rajono savivaldybės tarybos veiklos reglamentu, Savivaldybės tarybos sprendimais, Savivaldybės mero potvarkiais, Savivaldybės administracijos nuostatais, Savivaldybės administracijos direktoriaus patvirtintais vidaus teisės aktais ir šiais Nuostatais. 
4. Skyriaus veikla grindžiama įstatymo viršenybės, teisėtumo, objektyvumo, bendradarbiavimo, nešališkumo ir sąžiningumo principais.
5.	Skyriaus darbuotojų tarnybos ir darbo teisinius santykius reglamentuoja Lietuvos Respublikos valstybės tarnybos įstatymas, Lietuvos Respublikos darbo kodeksas, kiti teisės aktai ir šie Nuostatai.
6. Skyrius turi apvalų antspaudą su savo pavadinimu ir valstybės herbu – deleguotoms funkcijoms civilinės būklės aktų srityje vykdyti, turi blanką su Skyriaus pavadinimu.
7.	Skyrius neturi juridinio asmens statuso.

II SKYRIUS
SKYRIAUS UŽDAVINIAI IR FUNKCIJOS

8.	Skyriaus uždaviniai yra šie:
8.1.	užtikrinti Savivaldybėje valstybinės (perduotą savivaldybėms) civilinės būklės aktų registravimo funkcijos įgyvendinimą; 
8.2. užtikrinti savivaldybei Lietuvos Respublikos vietos savivaldos įstatymu pavestą valstybinę (valstybės perduota savivaldybėms) funkciją – įstatymų priskirtų registrų tvarkymo ir duomenų teikimo valstybės registrams įgyvendinimą;
8.3.	įgyvendinti Savivaldybėje valstybinę (perduotą savivaldybėms) funkciją – valstybės garantuojamos pirminės teisinės pagalbos teikimą;
8.4.	dalyvauti administracinio reglamentavimo procese ir užtikrinti, kad Savivaldybės institucijų, administracijos sprendimai būtų grindžiami Lietuvos Respublikos įstatymais, Vyriausybės nutarimais, kitais teisės aktais;
8.5.	užtikrinti pateiktų vertinti/derinti teisės aktų projektų ir kitų dokumentų, sutarčių atitiktį teisės aktų reikalavimams;
8.6.	teikti pagalbą Savivaldybės tarybai, Savivaldybės merui atliekant jiems nustatytas funkcijas (apdoroti ir analizuoti informaciją, reikalingą Savivaldybės tarybos, Savivaldybės mero funkcijoms atlikti, rengti išvadas / pasiūlymus / nuomones / dokumentus su Savivaldybės tarybos, Savivaldybės mero kompetencija susijusiais klausimais).
9.	Skyrius, vykdydamas jam pavestus uždavinius, atlieka šias funkcijas:
9.1.	Teisės sritis:
9.1.1. pagal kompetenciją nagrinėja Savivaldybės administracijos valstybės tarnautojų ir darbuotojų, dirbančių pagal darbo sutartis, Savivaldybės įstaigų, Savivaldybės valdomų įmonių ir valstybės institucijų bei įstaigų, organizacijų pateiktus Savivaldybei spręsti klausimus ir rengia atitinkamus pasiūlymus;
9.1.2. derina rengiamus Savivaldybės tarybos sprendimų, Savivaldybės mero potvarkių, Savivaldybės administracijos direktoriaus įsakymų projektų, kitų dokumentų atitikimą teisės aktams ir teikia savo pastabas bei pasiūlymus;
9.1.3. konsultuoja teisės klausimais Savivaldybės tarybos narius, Savivaldybės administracijos valstybės tarnautojus ir darbuotojus, dirbančius pagal darbo sutartis, Savivaldybės įstaigų, Savivaldybės valdomų įmonių vadovus;
9.1.4. dalyvauja rengiant ir vertina sutarčių atitikimą teisės aktų reikalavimams; 
9.1.5. pagal kompetenciją atstovauja Savivaldybei, Savivaldybės administracijai Lietuvos Respublikos teismuose ir (ar) išankstinio ginčų nagrinėjimo ne teismo tvarka institucijose (rengia procesinius dokumentus ir (ar) koordinuoja procesinių dokumentų rengimą, tiesiogiai dalyvauja teismo ir (ar) išankstinio ginčų nagrinėjimo ne teismo tvarka institucijų posėdžiuose);
9.1.6. teikia pirminę teisinę pagalbą Valstybės garantuojamos teisinės pagalbos įstatymo nustatyta tvarka;
9.1.7. pagal kompetenciją rengia Savivaldybės tarybos sprendimų, Savivaldybės mero potvarkių, Savivaldybės administracijos direktoriaus įsakymų, kitų dokumentų projektus Skyriaus kompetencijos klausimais;
9.1.8. pagal kompetenciją nagrinėja gautus piliečių ir kitų asmenų prašymus ir skundus, apibendrina prašymuose ir skunduose keliamas problemas, informuoja apie jas Savivaldybės administracijos direktorių, teikia pasiūlymus, kaip spręsti šias problemas bei rengia atsakymus;
9.1.9.	nagrinėja teisėsaugos institucijų, Vyriausybės atstovo įstaigos, kontrolės institucijų teikimus, išvadas bei sprendimus, teikia pasiūlymus Savivaldybės merui, Administracijos direktoriui;
9.1.10.	pagal kompetenciją, teisės aktų nustatyta tvarka ir pagal suteiktus įgaliojimus atlieka administracinių nusižengimų tyrimą, surašo administracinių nusižengimų protokolus bei  nagrinėja administracinių nusižengimų bylas;
9.1.11. Viešojo administravimo įstatymo ir kitų teisės aktų, reglamentuojančių šią sritį, nustatyta tvarka nagrinėja fizinių ir juridinių asmenų prašymus, skundus, susijusius su Skyriaus funkcijomis, prireikus, teikia pasiūlymus dėl juose keliamų klausimų sprendimo, rengia raštų ir kitų su jais susijusių dokumentų projektus;
9.2.	Civilinės metrikacijos sritis:
9.2.1. registruoja gimimą, tėvystės pripažinimą, tėvystės (motinystės) nustatymą ir nuginčijimą, įvaikinimą, santuokos sudarymą, santuokos nutraukimą, vardo, pavardės, tautybės pakeitimą ir mirtį;
9.2.2. įtraukia į apskaitą Lietuvos Respublikoje bažnyčios (konfesijų) nustatyta tvarka ir užsienio valstybėse įregistruotas santuokas, vaikų, gimusių užsienio valstybėse, gimimus, užregistruotų užsienio valstybėse santuokų nutraukimus, užsienio valstybėse užregistruotas mirtis;
9.2.3. tvarko ir teikia įregistruotų civilinės būklės aktų duomenis Gyventojų registrui;
9.2.4. išduoda civilinės būklės aktų įrašus liudijančius išrašus, civilinės būklės aktų įrašų nuorašus, išrašus ir kopijas;
9.2.5. rengia dokumentus ir išvadas dėl asmens vardo, pavardės, tautybės pakeitimo;
9.2.6. rengia dokumentus dėl civilinės būklės aktų įrašų ištaisymo, pakeitimo, papildymo, anuliavimo ir atkūrimo;
9.2.7. priima asmenų prašymus įregistruoti santuoką, gimimą, mirtį, išduoti civilinės būklės akto įrašą liudijantį išrašą, įtraukti į apskaitą užsienio valstybėje įregistruotą gimimą, įtraukti į apskaitą užsienio valstybėje įregistruotą santuoką, įtraukti į apskaitą užsienio valstybėje nutrauktą santuoką, įtraukti į apskaitą užsienio valstybėje įregistruotą mirtį, pakeisti, ištaisyti, papildyti civilinės būklės akto įrašą, atkurti civilinės būklės akto įrašą, anuliuoti civilinės būklės akto įrašą, išduoti pažymą, patvirtinančią kliūčių sudaryti santuoką nebuvimą, įregistruoti tėvystės pripažinimą, pakeisti vardą ir (ar) pavardę;
9.2.8. organizuoja civilinės santuokos ceremoniją skyriaus patalpose arba savivaldybės tarybos nustatytose reprezentacinėse vietose santuokai registruoti bei norinčių susituokti asmenų pasirinktoje vietoje;
9.2.9. sudaro vardo ir (ar) pavardės pakeitimo bylas, rengia dokumentus, surašo ir tvirtina išvadas dėl vardo ir (ar) pavardės pakeitimo, siunčia bylas Lietuvos Respublikos teisingumo ministerijai ir gauna jos leidimus;
9.2.10. sudaro civilinės būklės aktų įrašų pakeitimo, taisymo, papildymo, atkūrimo ir anuliavimo bylas, rengia dokumentus, surašo ir tvirtina išvadas;
9.2.11. išduoda daugiakalbes standartines formas pagal Europos parlamento ir tarybos reglamentą (ES) 2016/1191;
9.2.12. saugo sudarytų pirmųjų civilinės būklės aktų įrašų egzempliorius, organizuoja jų įrišimą į įrašų knygas pagal įrašų rūšis, kasmet sudaro civilinės būklės aktų įrašų abėcėlinį žurnalą, tvarko civilinės būklės aktų įrašų archyvą;
9.2.13. asmenų prašymu kartu su Lietuvos Respublikos užsienio reikalų ministerija ir Lietuvos Respublikos teisingumo ministerija tarpininkauja gaunant civilinės būklės aktų įrašus liudijančius dokumentus iš užsienio valstybių;
9.2.14. susirašinėja su kitomis civilinės metrikacijos įstaigomis civilinės būklės aktų įrašų sudarymo klausimais, pažymi civilinės būklės įrašų rodyklėse apie kitų civilinės metrikacijos skyrių atliktus civilinės būklės aktų papildymus, pakeitimus;
9.2.15. teikia informaciją Mirties atvejų ir jų priežasčių valstybės registrui;
9.2.16. informuoja atitinkamos vyskupijos (ordinariato) kuriją apie kanoninėje vyskupijos jurisdikcijoje sudarytų santuokų įtraukimą į valstybinę apskaitą;
9.2.17. informuoja sutuoktinius apie bažnyčios (konfesijų) nustatyta tvarka sudarytos santuokos įtraukimą į valstybinę apskaitą;
9.2.18. užtikrina valstybės rinkliavos surinkimą už Skyriaus teikiamas paslaugas;
9.2.19. papildo, pakeičia, ištaiso, atkuria ir anuliuoja civilinės būklės aktų įrašus;
9.2.20. apskaito ir archyvuoja civilinės būklės aktų įrašus ir jų keitimo dokumentus;
9.3.	vykdo kitas įstatymų ir kitų teisės aktų Skyriui nustatytas funkcijas.

III SKYRIUS
SKYRIAUS TEISĖS IR PAREIGOS

10.	Skyrius turi teisę:
10.1. gauti iš valstybės ir savivaldybės institucijų ir įstaigų, iš Savivaldybės administracijos padalinių, valstybės tarnautojų ir darbuotojų, dirbančių pagal darbo sutartis, informaciją, išvadas, pasiūlymus ir kitą medžiagą, kurios reikia Skyriaus kompetencijai priskirtais klausimais;
10.2. pasitelkti reikalingus specialistus ir kitus asmenis pagal sutartis klausimams, kylantiems Skyriaus darbe, tvarkomųjų ir kitų dokumentų projektams rengti, taip pat piliečių ir kitų asmenų prašymams, pareiškimams ir skundams nagrinėti;
10.3. dalyvauti Savivaldybės tarybos, jos komitetų posėdžiuose, Savivaldybės administracijos, jos padalinių vadovų pasitarimuose svarstant atitinkamus klausimus;
10.4. bendradarbiauti su kitomis savivaldybėmis, valstybės ar užsienio šalių institucijomis, kitais juridiniais ir fiziniais asmenimis;
10.5. atsisakyti derinti rengiamų dokumentų projektus, prieštaraujančius Lietuvos Respublikos įstatymams ir kitiems teisės aktams.
11.	Skyrius turi ir kitas įstatymų ir kitų teisės aktų suteiktas teises.
12.	Skyriaus turi pareigą:
12.1. įgyvendinti įstatymus ir Vyriausybės nutarimus, nereikalaujančius Savivaldybės institucijų sprendimo;
12.2. vykdyti Savivaldybės tarybos sprendimus, Savivaldybės mero potvarkius, Savivaldybės administracijos direktoriaus įsakymus Skyriaus kompetencijos klausimais;
12.3.	užtikrinti Skyriaus uždavinių ir funkcijų įgyvendinimą.
13.	Skyrius gali turėti ir kitų pareigų numatytų kituose teisės aktuose.

IV SKYRIUS
SKYRIAUS VEIKLOS ORGANIZAVIMAS

14.	Skyriaus veikla organizuojama vadovaujantis Savivaldybės tarybos patvirtintais strateginio planavimo dokumentais, Savivaldybės administracijos bei šiais nuostatais, Savivaldybės administracijos direktoriaus patvirtintais vidaus teisės aktais ir kitais teisės aktais.
15.	Skyriui vadovauja Skyriaus vedėjas. Skyriaus vedėjas skiriamas į pareigas ir iš jų atleidžiamas teisės aktų nustatyta tvarka. 
16.	Skyriaus vedėjo funkcijas ir atsakomybę nustato Lietuvos Respublikos įstatymai ir kiti teisės aktai, šie nuostatai ir Savivaldybės administracijos direktoriaus patvirtintas jo pareigybės aprašymas.
17.	Skyriaus vedėjas tiesiogiai pavaldus ir atskaitingas Savivaldybės administracijos direktoriui. Skyriaus darbuotojai tiesiogiai pavaldūs (iš dalies tiesiogiai pavaldūs) ir atskaitingi Skyriaus vedėjui.
18.	Skyriaus vedėjas:
18.1. planuoja ir organizuoja Skyriaus veiklą, pagal savo kompetenciją įgyvendina gautus pavedimus bei nurodymus;
18.2. suformuluoja ir paskirsto užduotis Skyriaus darbuotojams;
18.3. kontroliuoja darbuotojų atliekamas užduotis, nurodymus ir atsiskaito Administracijos direktoriui;
18.4. kartą per metus teikia Administracijos direktoriui Skyriaus veiklos ataskaitą.
19.	Laikinai nesant Skyriaus vedėjo, Skyriaus vedėjo funkcijas atlieka Skyriaus vedėjo pavaduotojas, jo nesant – kitas Savivaldybės administracijos direktoriaus paskirtas darbuotojas.
20.	Skyriaus valstybės tarnautojai į pareigas priimami ir atleidžiami iš tarnybos Lietuvos Respublikos valstybės tarnybos įstatymo, o darbuotojai, dirbantys pagal darbo sutartis, Lietuvos Respublikos darbo kodekso nustatyta tvarka. Juos skiria į pareigas, atleidžia iš jų, atlieka kitas personalo valdymo funkcijas Savivaldybės administracijos direktorius.
21.	Priėmus sprendimą atleisti Skyriaus vedėją ar kitą Skyriaus valstybės tarnautoją, ar darbuotoją, dirbantį pagal darbo sutartį, iš pareigų, atleidžiamas asmuo Savivaldybės administracijos direktoriaus įsakyme nurodytam tarnautojui perduoda reikalus: neužbaigtus einamuosius darbus, dokumentus ir naudojamą administracijos turtą Savivaldybės administracijos direktoriaus nustatyta tvarka.
22.	Skyriaus valstybės tarnautojų ir darbuotojų, dirbančių pagal darbo sutartis, funkcijas nustato Savivaldybės administracijos direktoriaus įsakymu patvirtinti jų pareigybių aprašymai.

V SKYRIUS
SKYRIAUS VEIKLOS KONTROLĖ IR ATSAKOMYBĖ

23.	Skyriaus veiklą kontroliuoja Savivaldybės administracijos direktorius.
24.	Už Skyriaus veiklą atsako Skyriaus vedėjas.
25.	Kiti Skyriaus valstybės tarnautojai ir darbuotojai atsako už pareigybių aprašymuose nurodytų funkcijų tinkamą vykdymą.

VI SKYRIUS
BAIGIAMOSIOS NUOSTATOS

26.	Šie Nuostatai tvirtinami, keičiami arba pripažįstami netekusiais galios Savivaldybės administracijos direktoriaus įsakymu.

Rengė:
Juridinio skyriaus vedėja 				                  Daiva Vaikėnienė 

